|  |  |
| --- | --- |
| KunnskapsdepartementetPostboks 8119 Dep 0032 Oslo |  |
|  |  |

 Oslo, 1. oktober 2021

**Høring – forslag til endringer i universitets- og høyskoleloven, fagskoleloven og opplæringsloven**

FFO viser til ovennevnte høringsnotat, og har noen overordnede bemerkninger.

Selv om et sterkt lovverk er viktig, er det praksis som betyr noe. I dag er det mange studenter med funksjonsnedsettelser og kroniske sykdommer som ikke har likeverdig tilgang til høyere utdanning. Kun 21 prosent av funksjonshemmede har fullført minst ett år med høyere utdanning. Mange ender opp med å måtte slutte på studiene. Det handler blant annet om dårlige overganger fra videregående skole, manglende kunnskap blant undervisningsansatte, manglende tilgang til assistanse, utilgjengelige studentboliger, utdanningsløp som er vanskelig å kombinere med sykdomsperioder, og manglende koordinering mellom utdanningsinstitusjonen og Nav. Studenter med funksjonsnedsettelser og kronisk sykdom møter en rekke barrierer som bør tas tak i spesifikt. Vi ber derfor departementet sette i gang en helhetlig utredning av tiltak som sikrer likeverdig tilgang til høyere utdanning for studenter med funksjonsnedsettelser og kronisk sykdom, og at organisasjoner for funksjonshemmede blir involvert i arbeidet.

Vi vil også påpeke viktigheten av at lovverket presiserer at universell utforming skal ligge til grunn for *alle* deler av læringsmiljøet. FFO mener forslaget har en for snever og utdatert tolkning av universell utforming når det legger til grunn at det bare gjelder fysiske forhold. Universell utforming omfatter ikke bare fysiske barrierer, men også pedagogiske, digitale og sosiale barrierer. Vi har imidlertid forståelse for at det ikke er mulig å stille like strenge og konkrete lovkrav til det organisatoriske, pedagogiske og psykososiale læringsmiljøet, som til fysiske forhold og IKT. Likevel mener vi det bør være mulig å nedfelle et prinsipp i loven om at institusjonene skal jobbe for å sikre universell utforming også ved disse sidene ved læringsmiljøet.

FFO støtter ellers Unge funksjonshemmedes høringsuttalelse i sin helhet.

Med vennlig hilsen

**FUNKSJONSHEMMEDES FELLESORGANISASJON**

 

Eva Buschmann Lilly Ann Elvestad

Styreleder Generalsekretær